作者:無名氏
標題:六州
內容:承皇統，天地洽清寧。熙帝載，建民極，百度推明。崇讓肄、博考儒經。遊豫騰謠誦，星蹕天行。留紺宇、順拜金庭。兆庶動歡聲。靈心上達，卿雲成蓋，祥風襲物，瑞日耀園清。列聖孝德被寰瀛。就陽位協吉，周正儼簪纓。交對越群靈。皇威赫奕盛儀成。徽冊受鴻名。雞竿肆赦，鴛行均慶，翾飛浸澤，期萬保昇平。